FI Euroopan unionin virallinen lehti C 369/57

KERTOMUS

polttokenno- ja vety-yhteisyrityksen tilinpäätöksestä varainhoitovuodelta 2012 sekä yhteisyrityksen vastaus

2013/C 369/07

SISÄLLYS

Kohta Sivu Johdanto … 1–5 58 Tarkastuslausuman perustana olevat tiedot … 6 58 Tarkastuslausuma … 7–14 58 Lausunto tilien luotettavuudesta … 12 59 Lausunto tilien perustana olevien toimien laillisuudesta ja asianmukaisuudesta … 13 59 Talousarvio- ja varainhallintoa koskevat huomautukset … 15–18 59 Talousarvion toteuttaminen … 15–16 59 Ehdotuspyyntömenettelyt … 17–18 59 Muut kysymykset … 19–23 60 Sisäisen tarkastuksen toiminto ja komission sisäisen tarkastuksen osasto … 19 60 Tutkimustuloksia koskeva seuranta ja raportointi … 20–22 60 Aiemmin esitettyjen huomautusten seuranta … 23 60

JOHDANTO

1. Polttokenno- ja vetyteknologian alan yhteisyritys (jäljempänä ’yhteisyritys’) perustettiin Brysseliin toukokuussa 2008 (1). Yhteisyrityksen toimikausi päättyy 31. joulukuuta 2017.

2. Yhteisyrityksen tavoitteena on etenkin tukea koordinoidusti teollisuuden ja tutkimusorganisaatioiden kanssa tutkimusta, teknologian kehittämistä ja demonstrointia jäsenvaltioissa ja seitsemänteen puiteohjelmaan (2) assosioituneissa maissa. Tarkoituksena on keskittyä kehittämään markkinasovelluksia ja helpottaa siten teollisuuden pyrkimyksiä ottaa polttokenno- ja vetyteknologiat nopeasti käyttöön (3).

3. Yhteisyrityksen perustajaosakkaat ovat komission edustama Euroopan unioni ja eurooppalaisen polttokenno- ja vetyteknologian alan yhteisen teknologia-aloitteen teollisuusryhmittymä (jäljempänä ’teollisuusryhmittymä’). Tutkimusryhmittymä N.ERGHYstä tuli yhteisyrityksen osakas heinäkuussa 2008.

4. EU osallistuu yhteisyrityksen juokseviin kustannuksiin ja tutkimustoimintaan enintään 470 miljoonalla eurolla. Määrä rahoitetaan seitsemännen puiteohjelman talousarviosta. Juoksevien kustannusten osuus ei saa olla yli 20 miljoonaa euroa. Teollisuusryhmittymän odotetaan kattavan 50 prosenttia juoksevista kustannuksista ja sen on määrä osallistua operatiivisen toiminnan rahoittamiseen luontaissuorituksin (4), joiden arvo on vähintään yhtä suuri kuin EU:n rahoitusosuus.

5. Yhteisyrityksestä tuli taloudellisesti itsenäinen 15. marraskuuta 2010.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastustoimenpiteet, tapahtumien testaamisen yhteisyrityksen tasolla ja valvontajärjestelmien keskeisten kontrollien arvioinnin. Tämän lisäksi hyödynnetään muiden tarkastajien työhön perustuvaa evidenssiä (kun relevanttia evidenssiä on saatavilla) ja analysoidaan toimivan johdon vahvistusilmoitukset.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) yhteisyrityksen tilinpäätöksen, joka sisältää ”tilinpäätöslaskelmat” (5) ja ”selvityksen talousarvion toteuttamisesta” (6)31. joulukuuta 2012 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden.

Toimivan johdon velvollisuus

8. Toimiva johto vastaa komission asetuksen (EY, Euratom) N:o 2343/2002 (7) 33 ja 43 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän (8) vahvistamien kirjanpitosääntöjen mukaisesti sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää tehokas ja vaikuttava sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin perusteettomasti maksetut tai käytetyt varat.

Tarkastajan velvollisuus

9. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (9) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset.

10. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että tilinpäätökseen sisältyy petoksista tai virheistä johtuvia olennaisia virheellisyyksiä tai että tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden asianmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen.

11. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi.

Lausunto tilien luotettavuudesta

12. Tilintarkastustuomioistuin katsoo, että yhteisyrityksen taloudellinen asema 31. päivänä joulukuuta 2012 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein yhteisyrityksen varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti.

Lausunto tilien perustana olevien toimien laillisuudesta ja asianmukaisuudesta

13. Tilintarkastustuomioistuin katsoo, että 31. päivänä joulukuuta 2012 päättyneeltä vuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.

14. Jäljempänä esitettävät huomautukset eivät aseta tilintarkastustuomioistuimen lausuntoja kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

Talousarvion toteuttaminen

15. Hallintoneuvoston hyväksymään vuoden 2012 lopulliseen talousarvioon sisältyi 83,3 miljoonaa euroa maksusitoumusmäärärahoja ja 56,9 miljoonaa euroa maksumäärärahoja. Maksusitoumusmäärärahojen käyttöaste oli 99,4 prosenttia ja maksumäärärahojen käyttöaste 83,1 prosenttia.

16. Varainhoitovuotta 2012 koskevassa alustavassa talousarvion toteutumalaskelmassa ilmoitettiin yhteensä 8,2 miljoonan euron toteutunut saldo. Raportoidut tulot käsittivät 56,3 miljoonan euron suuruiset osakkaiden rahoitusosuudet ja 2,0 miljoonan euron suuruiset muut tulonlähteet. Lisäksi ilmoitettiin 7,5 miljoonan euron toteutunut saldo edeltävältä varainhoitovuodelta; määrä on nettoutettu 55,2 miljoonan euron maksujen ja 2,4 miljoonan euron määrärahasiirtojen kanssa. Käteisvarat ja muut rahavarat varainhoitovuoden lopussa olivat 12,3 miljoonaa euroa.

Ehdotuspyyntömenettelyt

17. Yhteisyrityksen ohjelmaan sisältyi 31. joulukuuta 2012 yhteensä 103 avustussopimusta, jotka liittyivät neljään vuotuiseen ehdotuspyyntöön (2008–2011); hiljattain päätökseen saatetun vuoden 2012 ehdotuspyynnön perusteella ennakoitiin tehtävän 28 uutta avustussopimusta.

18. Vuosina 2008, 2009, 2010 ja 2011 järjestettyjen ehdotuspyyntöjen perusteella tehtiin avustussopimukset, joiden kokonaisarvo oli 295 miljoonaa euroa, ja vuonna 2012 käynnistettiin viides ehdotuspyyntö, johon liittyvä kokonaismäärä oli 78 miljoonaa euroa. Ensin mainittu 295 miljoonan euron määrä vastaa 67:ää prosenttia ja 78 miljoonan euron määrä 18:aa prosenttia yhteisyrityksen tutkimustoimintaan suunnattavan EU:n rahoitusosuuden enimmäismäärästä. Jäljellä olevan määrän (68,5 miljoonaa euroa) osalta käynnistettiin kuudes ehdotuspyyntömenettely tammikuussa 2013.

MUUT KYSYMYKSET

Sisäisen tarkastuksen toiminto ja komission sisäisen tarkastuksen osasto

19. Sisäisen tarkastuksen toimialan (IAS) / sisäisen tarkastuksen yksikön (IAC) yhteisyritystä varten vuosille 2011–2013 laatiman koordinoidun strategisen tarkastussuunnitelman mukaisesti sisäisen tarkastuksen yksikkö tarkasti ilmoitettujen kulujen ja niihin liittyvien maksujentukikelpoisuuteen kohdistetut ennakkotarkastukset (10); lisäksi yksikkö antoi erityyppisiä konsultointipalveluja, joita olivat esimerkiksi tilintarkastusta koskevien yhteisyrityksen viestintäkampanjoiden valmistelu ja toteutukseen osallistuminen.

Tutkimustuloksia koskeva seuranta ja raportointi

20. Seitsemännen puiteohjelman yhteydessä on perustettu seuranta- ja raportointijärjestelmä, joka kattaa tutkimustulosten suojan, levittämisen ja siirtämisen.

21. Yhteisyritys on sisällyttänyt osakkaiden ja muiden edunsaajien kanssa tehtyihin avustussopimuksiin erityisehtoja, jotka koskevat teollis- ja tekijänoikeuksia sekä tutkimustoimien levittämistä. Yhteisyritys seuraa ehtojen täytäntöönpanoa rahoitettavien hankkeiden eri vaiheissa.

22. Ensimmäiset hankkeet on nyt saatu päätökseen. Tässä vaiheessa olisi aiheellista parantaa yhteisyrityksen tulosaineiston käyttöön ja levittämiseen kohdistaman suunnitelman täytäntöönpanoa esimerkiksi Euroopan parlamentin ja neuvoston antaman asetuksen (EY) N:o 1906/2006 27 artiklan mukaisesti (11), perustetun komission tietojärjestelmän avulla, jotta koko seitsemättä puiteohjelmaa kyettäisiin seuraamaan tehokkaasti ja johdonmukaisesti. Suunnitelman täytäntöönpanoa voitaisiin vaihtoehtoisesti parantaa jonkin muun vastaavanlaisen välineen avulla.

Aiemmin esitettyjen huomautusten seuranta

23. Toiminnan jatkuvuutta koskeva suunnitelma ja palautumissuunnitelma saatiin valmiiksi vuonna 2012.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän kertomuksen Luxemburgissa 22. lokakuuta 2013 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 521/2008, annettu 30 päivänä toukokuuta 2008, polttokenno- ja vetyteknologian alalla toimivan yhteisyrityksen perustamisesta (EUVL L 153, 12.6.2008, s. 1), jota on muutettu 14 päivänä marraskuuta 2011 annetulla neuvoston asetuksella N:o 1183/2011.

(2) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma on myös eurooppalaisen tutkimusalueen keskeinen tekijä.

(3) Liitteessä esitetään tiedotustarkoituksessa yhteenveto yhteisyrityksen vastuualueista, toiminnoista ja resursseista.

(4) Yhteisyrityksen perustamisesta annetun asetuksen (EY) N:o 521/2008 liitteessä olevan 12 artiklan 3 kohdan mukaan ”polttokenno- ja vety-yhteisyrityksen operatiiviset menot katetaan unionin rahoitusosuudella ja toimintaan osallistuvien oikeushenkilöiden luontaissuorituksilla”.

(5) Sisältävät taseen, tuloslaskelman, rahavirtalaskelman, nettovarallisuuden muutoksia koskevan laskelman sekä yhteenvedon keskeisistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää yhteenvedon budjettiperiaatteista ja muut liitetiedot.

(7) EYVL L 357, 31.12.2002, s. 72.

(8) Komission tilinpitäjän vahvistamat kirjanpitosäännöt perustuvat kansainvälisen tilintarkastajaliiton (International Federation of Accountants, IFAC) antamiin kansainvälisiin julkisen sektorin tilinpäätösstandardeihin (International Public Sector Accounting Standards, IPSAS) tai, silloin kun se on relevanttia, kansainvälisen tilinpäätösstandardeja käsittelevän elimen (International Accounting Standards Board, IASB) antamiin kansainvälisiin IAS/IFRS-tilinpäätösstandardeihin (International Accounting Standards/International Financial Reporting Standards).

(9) Neuvoston asetus (EY, Euratom) N:o 1605/2002 (EYVL L 248, 16.9.2002, s. 1), 185 artiklan 2 kohta.

(10) Loppukertomuksessa, joka julkaistiin 28. kesäkuuta 2012, tuotiin esille parannusmahdollisuuksia esimerkiksi seuraavilla osa-alueilla: tiettyjä ennakkotarkastusstrategian tavoitteisiin ja laajuuteen liittyviä näkökohtia olisi tarpeen tarkentaa, tiettyjen tarkastuslausuntojen rakenteeseen liittyvien näkökohtien laatuun olisi kiinnitettävä huomiota ja tarkistuslistoja olisi yksinkertaistettava.

(11) Euroopan parlamentin ja neuvoston asetus (EY) N:o 1906/2006, annettu 18 päivänä joulukuuta 2006,säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä (2007–2013) (EUVL L 391, 30.12.2006, s. 1), 27 artikla; 27 artiklan mukaan komissio seuraa epäsuorien toimien toteutusta käyttäen apuna toimitettuja määräaikaiskertomuksia toteutuksen edistymisestä. Erityisesti komissio seuraa tulosaineiston käyttöä ja levittämistä koskevan suunnitelman täytäntöönpanoa. Komissio myös perustaa tietojärjestelmän, jonka avulla tätä seurantaa voidaan toteuttaa tehokkaasti ja johdonmukaisesti koko seitsemännessä puiteohjelmassa, ja ylläpitää sitä.

LIITE Polttokenno- ja vetyteknologian alan yhteisyritys (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehty sopimus, 187 ja 188 artikla) Seitsemännestä puiteohjelmasta 18 päivänä joulukuuta 2006 tehdyssä Euroopan parlamentin ja neuvoston päätöksessä N:o 1982/2006/EY määrätään unionin osallistumisesta yhteisten teknologia-aloitteiden muodossa pitkällä aikavälillä toimivien julkisen ja yksityisen sektorin yhteistyökumppanuuksien perustamiseen. Kumppanuudet voitaisiin toteuttaa Euroopan unionin toiminnasta tehdyn sopimuksen 187 artiklassa tarkoitettuina yhteisyrityksinä. Neuvoston asetus (EY) N:o 521/2008, annettu 30 päivänä toukokuuta 2008, polttokenno- ja vetyteknologian alalla toimivan yhteisyrityksen perustamisesta, sellaisena kuin se on muutettuna asetuksella (EU) N:o 1183/2011 (EUVL L 302, 19.11.2011, s. 3). Yhteisyrityksen toimivaltuudet, sellaisina kuin ne on määritelty neuvoston asetuksessa (EY) N:o 521/2008, jota on muutettu asetuksella (EU) N:o 1183/2011 Tavoitteet Polttokenno- ja vety-yhteisyrityksen tehtävänä on myötävaikuttaa seitsemännen puiteohjelman, ja erityisesti erityisohjelmaan ”Yhteistyö” kuuluvien aihealueiden (energia, nanotieteet, nanoteknologia, materiaalit ja uudet tuotantoteknologiat, ympäristö (myös ilmastonmuutos) ja liikenne (myös ilmailu)) täytäntöönpanoon. Yhteisyrityksen on erityisesti: a) pyrittävä saattamaan Eurooppa polttokenno- ja vetyteknologian eturintamaan koko maailmassa ja mahdollistamaan polttokenno- ja vetyteknologioiden läpimurto markkinoille, jolloin kaupalliset markkinavoimat voisivat huolehtia merkittävien yleisten hyötyjen tuottamisesta b) tuettava koordinoidusti tutkimus-, teknologian kehittämis- ja demonstrointihankkeita jäsenvaltioissa ja seitsemänteen puiteohjelmaan assosioituneissa maissa (jäljempänä ’assosioituneet maat’) markkinoilla epäonnistumisen torjumiseksi ja keskityttävä kehittyvien markkinoiden sovelluksiin, helpottaen siten teollisuuden pyrkimyksiä ottaa polttokenno- ja vetyteknologiat nopeasti käyttöön c) tuettava tutkimuksen ja teknologian kehittämisen sekä polttokenno- ja vetyteknologia-alan yhteisen teknologia-aloitteen keskeisten tavoitteiden toteuttamista, erityisesti myöntämällä avustuksia kilpailuun perustuvien ehdotuspyyntöjen perusteella d) pyrittävä rohkaisemaan polttokenno- ja vetyteknologiaan kohdistuvien julkisen ja yksityisen sektorin investointien lisäämiseen jäsenvaltioissa ja assosioituneissa maissa. Hallinto sellaisena kuin se on määritelty neuvoston asetuksessa (EY) N:o 521/2008, jota on muutettu asetuksella (EU) N:o 1183/2011 Polttokenno- ja vety-yhteisyrityksen toimielimet ovat: 1. Hallintoneuvosto Hallintoneuvosto on polttokenno- ja vety-yhteisyrityksen ylin päättävä elin. 2. Pääjohtaja Pääjohtaja vastaa yhteisyrityksen päivittäisestä johtamisesta, ja hän on yhteisyrityksen laillinen edustaja. Hän vastaa toimistaan hallintoneuvostolle. 3. Tieteellinen komitea Koostuu enintään 9 jäsenestä, jotka edustavat tasapainoisesti maailmanluokan asiantuntemusta tiedeyhteisöstä, teollisuudesta ja sääntelyelimistä. Tiedekomitean tehtävänä on: a) antaa neuvoja vuosittaista ja monivuotista toteutussuunnitelmaa koskevan ehdotuksen tieteellisistä painotuksista b) antaa neuvoja vuosittaisessa toimintakertomuksessa kuvatuista tieteellisistä saavutuksista c) antaa neuvoja vertaisarviointikomiteoiden kokoonpanosta. Polttokenno- ja vety-yhteisyrityksen ulkoiset neuvoa-antavat elimet ovat: 4. Polttokenno- ja vety-yhteisyritykseen osallistuvien valtioiden edustajien ryhmä Kullakin jäsenvaltiolla ja assosioituneella maalla on yksi edustaja polttokenno- ja vety-yhteisyritykseen osallistuvien valtioiden edustajien ryhmässä. Ryhmän tärkeimpiin tehtäviin lukeutuu lausuntojen antaminen yhteisyrityksen ohjelman edistymisestä, tavoitteiden noudattamisen valvonta sekä koordinointi kansallisten ohjelmien kanssa päällekkäisyyksien välttämistä silmällä pitäen. 5. Sidosryhmien yleiskokous Sidosryhmien yleiskokous on yhteisyrityksen toimia koskeva keskeinen viestintäkanava. Se on avoin kaikille julkisille ja yksityisille sidosryhmille sekä jäsenvaltioiden, assosioituneiden maiden ja kolmansien maiden kansainvälisille eturyhmille. Yleiskokous järjestetään kerran vuodessa. Yleiskokouksessa on tiedotettava yhteisyrityksen toimista ja siellä otetaan vastaan kommentteja. Yhteisyrityksen sisäinen ja ulkoinen tarkastaja ja vastuuvapauden myöntävä viranomainen: 6. Sisäinen tarkastus — Yhteisyrityksen sisäisen tarkastuksen johtaja (sisäisen tarkastuksen toiminto) — Komission sisäisen tarkastuksen osasto. 7. Ulkoinen tarkastus Euroopan tilintarkastustuomioistuin. 8. Vastuuvapauden myöntävä viranomainen Euroopan parlamentti myöntää neuvoston suosituksesta. Yhteisyrityksen resurssit vuonna 2012 Yhteisyrityksen tilinpäätös vuosilta 2012 ja 2011 Talousarvion (maksusitoumusmäärärahat) 94,9 miljoonaa euroa Henkilöstö 31. joulukuuta 2012 Varainhoitovuoden 2012 toimintatalousarvion henkilöstötaulukko sisälsi 20 tointa, joista kaikki olivat täytettynä vuoden 2012 lopussa. Toimet jakautuivat seuraavasti: ulkopuolelta palvelukseen otettu tilapäinen henkilöstö: 18, sopimussuhteiset toimihenkilöt: 2. Henkilöstön jäsenistä 6 työskenteli operatiivisissa tehtävissä, 7 hallinnollisissa ja avustavissa tehtävissä ja 7 sekalaisissa tehtävissä. Toiminta ja palvelut vuonna 2012 Ks. yhteisyrityksen vuotuinen toimintakertomus vuodelta 2012 http://www.fch-ju.eu/page/documents Lähde: Polttokenno- ja vety-yhteisyrityksen toimittamat tiedot.